તમારા શરીરમાં જિંદગીનો તણખો બરાબર નહીં હોય તો બધું જ નકામું. મર્સિડીઝ પણ નકામી અને તમારી માલિકીનો પેટ્રોલ પંપ પણ બેકાર! એટલે સુખને પકડવાની તેની શક્તિ મર્યાદિત છે. પણ તમારું મન જો ટટ્ટાર, આનંદી ને ત્રેવડવાળું હશે તો તમારે માટે એ એક અદ્ભુત ખજાનાની ગરજ સારશે. તમારી પોતાની અંદર એક મૂળ માણસ, કદાચ તમારો આત્મા-એ જો બહુ મજબૂત હશે તો તે બહારથી સુખને ઝીલી પણ શકશે અને અંદરથી સુખ પ્રગટાવી પણ શકશે. માણસના મનમાં જ સુખનો એક સંચો પડેલો છે. સુખ અને દુઃખની ‘તૈયાર ચીજ’ આપણી અંદર બને છે. આ મન મનાવવાની વાત નથી- ‘દુઃખ જેવું કાંઈ છે જ નહીં’ એવી આધ્યામિક વાત પણ આ નથી. દુઃખ તો છે જ, પણ તેને તમે કઈ રીતે ગાંઠે બાંધો છો, તમે તેનું શું કરો છો, તેના ઉપર ઘણોબધો આધાર છે. સુખ અને દુઃખની એક જોડી છે- એક દ્વંદ્વરૃપે તેને જોવાની જરૃર નથી.